FILMAKTUELL: Petter kanin blir å se på norske lerreter fra og med 16. februar. Foto: Sony Pictures

Raste mot «Petter Kanin» – nå klippes filmen om

«Peter Rabbit» skapte harme på grunn av én spesiell scene da den hadde premiere i USA i forrige uke.

13. februar 2018

Artikkelen er over to år gammel

Fantasyfilmen «Petter Kanin» ble nemlig beskyldt for å mobbe allergikere. Det er grunnet et innslag der skikkelsen McGregor får en allergisk reaksjon etter at Petter kanin og vennene kastet bjørnebær på ham.

Et bær setter seg nemlig fast i halsen, og McGregor blir nesten kvalt før han rekker å sette allergisprøyte. Scenen, som i utgangspunktet bærer preg av å være humoristisk, falt i særdeles dårlig smak hos allergikere. Kritikerne hevder at filmskaperne tar lett på allergier og de farene det kan medføre.

En underskriftskampanje med hashtaggen #boicottpeterrabbit (originaltittelen er «Peter Rabbit») krevde beklagelser fra Sony Pictures – noe de har fått.

– Matallergi er svært alvorlig. Filmen burde ikke fleipet med McGregor, Peter Kanins erkenemesis, på denne måten. Vi angrer dypt, heter det i en uttalelse gjengitt i New York Times.

les også Forskere advarer mot å sette barn på allergi-diett

Men ikke bare unnskylder filmseselskapet seg – nå er det bestemt at filmen skal klippes om, både i USA og resten av verden. Den konkrete allergiscenen skal nemlig fjernes, skriver Aftonbladet.

– Filmen kommer til å klippes helt om, sier Helena Stenhammar ved UMG, United Media Group Nordic AB, til den svenske avisen.

– Det er originalversjonen som klippes om, ikke bare for vårt marked, men globalt, forklarer Stenhammar og legger til at hun har fått beskjed i en fersk mail om de kommende endringene.

OMSTRIDT: Petter Kanin og vennene hans i den nye filmen. Foto: Sony Pictures

Filmen, som er basert på Beatrix Potters kjente barnebokfigur og har en aldersgrense på seks år, har norgespremiere førstkommende fredag.

Om den aktuelle scenen har rukket å bli klippet bort, er uvisst. Da filmen ble vist for norske anmeldere i dag, tirsdag, var allergiseansen fortsatt med.

I Sverige skal den være fjernet innen premieren 21. februar.

les også Forskere: Astma begynner før fødselen

De amerikanske stemmene tilhører kjente navn som James Corden, Margot Robbie, Elizabeth Debicki, Daisy Ridley, Rose Byrne, Domhall Gleeson og Sam Neill.

I den norske versjonen er det Christoffer Staib, Anders Bye, Siri Nilsen, Marion Ravn, Ina Svenningsdal, Malin Pettersen og Christian Ingebrigtsen som høres.

Publisert: 13.02.18 kl. 21:24

Les også

Mer om Hollywood